b'\n_START_ARTICLE_\nRedoks reakcija\n_START_SECTION_\nOksidanti in reducenti\n_START_PARAGRAPH_\nOksidanti so snovi, ki lahko oksidirajo druge snovi, oziroma snovi, ki drugim snovem odvzemajo elektrone, same pa se pri tem reducirajo. Zaradi lastnosti, da od drugih snovi sprejemajo elektrone, se imenujejo tudi akceptorji elektronov._NEWLINE_Oksidanti so praviloma spojine, ki vsebujejo elemente v visokih oksidacijskih stanjih, na primer H\xe2\x82\x82O\xe2\x82\x82 (O\xe2\x81\xbb), MnO\xe2\x82\x84\xe2\x81\xbb (Mn\xe2\x81\xb7\xe2\x81\xba ), CrO\xe2\x82\x83 (Cr\xe2\x81\xb6\xe2\x81\xba), Cr\xe2\x82\x82O\xe2\x82\x87\xc2\xb2\xe2\x81\xbb (Cr\xe2\x81\xb6\xe2\x81\xba) in OsO\xe2\x82\x84 (Os\xe2\x81\xb8\xe2\x81\xba), ali zelo elektronegativni elementi, ki radi sprejmejo enega ali dva elektrona (O\xe2\x82\x82, F\xe2\x82\x82, Cl\xe2\x82\x82, Br\xe2\x82\x82)._NEWLINE_Reducenti so snovi, ki lahko reducirajo druge snovi, oziroma snovi, ki drugim snovem oddajajo elektrone, same pa se pri tem oksidirajo. Zaradi lastnosti, da drugim snovem oddajajo elektrone, se imenujejo tudi donorji elektronov._NEWLINE_Reducenti so kemi\xc4\x8dno zelo razli\xc4\x8dni: elektropozitivne elementarne kovine (Li, Na, Mg, Fe, Zn, Al), kovinski hidridi (NaBH\xe2\x82\x84, LiAlH\xe2\x82\x84), ki se zelo pogosto uporabljajo v organski kemiji, predvsem za redukcijo karbonilnih spojin v alkohole in plinasti vodik (H\xe2\x82\x82) v kombinaciji s paladijevimi (Pd), platinskimi (Pt) in nikljevimi (Ni) katalizatorji. Tovrstne katalitske redukcije se uporabljajo predvem za redukcijo dvojnih in trojnih vezi med ogljikovimi atomi (alkeni, alkini)._NEWLINE_Kemija gleda na redukcijsko-oksidacijske procese kot na prenose elektronov z reducenta na oksidant. Reducent pri tem izgubi svoje elektrone in se oksidira, oksidant pa elektrone sprejme in se reducira. Kombinacijo oksidanta in reducenta, ki sta udele\xc5\xbeene v neki reakciji, imenujemo redokspar.\n_START_SECTION_\nRedoksreakcije v industriji\n_START_PARAGRAPH_\nNajpomembnej\xc5\xa1i reduktivni procesi so proizvodnja kovin iz oksidnih rud, s katerimi se ukvarja metalurgija. Oksidativna procesa sta, na primer, proizvodnja \xc5\xbeveplove kisline in oksidacija amonijaka v proizvodnji du\xc5\xa1ikove kisline. Redoksprocesi so tudi vsi galvanski procesi, na primer elektroliza aluminija, raztopine in taline NaCl ter elektrolitsko bakrenje, kromiranje, nikljanje in zlatenje itd.'